Romantikkens medier: Refleksjon, stemme, skrift

Seminar høsten 2020, v. Peter Svare Valeur

 «Alt som befinner seg mellom vårt øye og et objekt vi ser på avstand, og som reduserer avstanden til dette objektet, men som også virker inn på dette objektet, er romantisk. (…) Det romantiske er altså et perspektiv eller rettere sagt glassets farge, og bestemmelsen av gjenstanden gjennom glassets form.» (fra Clemens Brentano: *Godwi, oder Das steinerne Bild der Mutter*, 1801)

Medier en kommunikasjonskanaler, overførings- og formidlingsinstanser. Vi benytter dem hele tiden, enten det er snakk om digitale medier, skriftmedier eller andre «midler» for å distribuere, utvelge og transformere informasjon. Ordet kommer av det latinske «medium» som betyr «i midten», «det mellomliggende». Medier tar del i enhver virkelighetskonstitusjon, disse elementene er det *v i a* som alt blir til, formidles og bestemmes ved hjelp av. Slik er de på grunnleggende måte konstituerende for litteraturens refleksjoner. Særlig typisk er dette for romantikken. I sin studie om den den romantiske litteraturkritikken hevder Walter Benjamin at kunsten er romantikernes fremste «refleksjonsmedium», noe de benytter seg av som et middel til å reflektere over tanken og det tenkende selvet, men også over skapelsesprosessen. Gjennom skjønnlitteraturen – et skriftmedium – kan romantikerne speile seg selv og skape seg selv, men også la mediet bli et substitutt for seg selv, noe som tar jegets plass. Medier har både en konstitutiv og substitutiv funksjon.

I dette seminaret skal vi se nærmere på romantikkens mediespekulasjoner. Vi skal undersøke dens interesse for spesifikke medier, slik som rykte, manerer eller opium, dens tematisering av skrift- og bokmediet, og dens (gjen-)oppdagelse av naturen som et eget stemme-medium. Vi vil også se på romantikkens forhold til slike mediale instanser som «høytleseren», «brød og vin» eller «det tredje». Seminaret vil gjøre det klart at fokuset på det mediale – det som ligger mellom avsender og mottager, mellom vårt øye og objektet – er essensielt for den romantiske poetikken og estetikken.

Noen spørsmål som vi vil se nærmere på:

* Hvordan definerer romantikerne et medium, og hvilke medier er de spesielt opptatt av?
* Hvordan så de på forholdet mellom medialitet og sansning? Og mellom medier og hallusinasjoner?
* Hva er forholdet mellom medialitet og retorikk i romantikken?
* Hva har medier å si for fremstillingen av selvet i de romantiske selvbiografiene?
* Hva kan det sene 1700-tallets intense debatt om språkenes opprinnelse fortelle om romantikkens medieforståelse?
* Hva mener Novalis når han i et fragment sier: «Medium, hjelpemiddel for all veksling»?
* Hva mener Wordsworth med følgende utsagn: «The medium through which, in poetry, the heart is to be affected – is language; a thing subject to endless fluctuations and arbitrary associations”?
* Hvordan skal vi forstå følgende utsagn i Hawthornes novelle “The Minister’s Black Veil”: “With self-shudderings and outward terrors, he walked continually in its shadow, groping darkly within his own soul, or gazing through a medium that saddened the whole world”?

**Timeplan**

Seminarene holdes torsdager fra kl. 14.15; Sydnesplassen 12-13, Undervisningsrom 208/209

20. august: Introduksjon + Hansen: «Luren»

27.august: Ingen undervisning

3. september: Medier, natur og sansning. Herder: “Om språkets opprinnelse”. (les gjerne også de Certeau: «Uses of language»)

10. September: Medier og «the ghostly language of the ancient earth»: Wordsworth: 1, 2 og 5 bok av *The Prelude* (1805-utgave) + Kleist: “Tiggerkvinnen fra Locarno”

17. september: Medier i den tyske tidligromantikken: Friedrich Schlegel: “Om filosofi (Til Dorothea)” + Walter Benjamin: «The Meaning of Reflection in the Early Romantics»

24. september: Ingen undervisning

1.oktober: Rousseau: “Om språkenes opprinnelse” + Keats: “This living hand”

8. oktober: Medier og selvbiografi (blomster som medium): Rousseau: *Den ensomme vandrers drømmerier*

15. oktober: Medier og religion: Hölderlin: «Brød og vin»

22. oktober: Medialitet og retorikk: Jane Austen: *Persuasion*

29. oktober: Tøystykker som medium: Hawthorne: “The Minister’s Black Veil” + Clemens Brentano: “Historien om den vakre Anne og den brave Kaspar”

5. November: De Quincey: *Confessions of an English Opium Eater* + *Suspiria de Profundis*

 Oppsummering